PASKAIDROJUMA RAKSTS

1.Priekšlikuma priekšmets

Šis priekšlikums attiecas uz lēmumu, ar kuru nosaka nostāju, kas Savienības vārdā jāieņem Roterdamas konvencijas par procedūru, saskaņā ar kuru starptautiskajā tirdzniecībā dodama iepriekš norunāta piekrišana attiecībā uz dažām bīstamām ķīmiskām vielām un pesticīdiem, Pušu konferencē saistībā ar iecerētajiem lēmumiem grozīt III pielikumu, lai tam pievienotu acetohloru, karbosulfānu, krizotilazbestu, fentionu (īpaši mazā apjomā (ULV) lietojamus preparātus, kuros aktīvās vielas saturs ir 640 g/l vai vairāk), iprodionu, šķidrus preparātus (emulģējamus koncentrātus un šķīstošus koncentrātus), kuros parakvāta dihlorīda saturs ir 276 g/l vai vairāk, kas atbilst parakvāta jonu koncentrācijai 200 g/l vai vairāk, un terbufosu.

Turklāt šis priekšlikums attiecas uz lēmumu, ar ko nosaka nostāju, kas Savienības vārdā jāieņem Roterdamas konvencijas Pušu konferencē saistībā ar Šveices, Austrālijas un Mali iesniegto priekšlikumu grozīt konvenciju.

2.Priekšlikuma konteksts

2.1.Roterdamas konvencija

Roterdamas konvencijas par procedūru, saskaņā ar kuru starptautiskajā tirdzniecībā dodama iepriekš norunāta piekrišana attiecībā uz dažām bīstamām ķīmiskām vielām un pesticīdiem (turpmāk “konvencija”) mērķis ir veicināt Pušu kopīgu atbildību un sadarbības centienus starptautiskās tirdzniecības ar dažām bīstamām ķīmiskām vielām jomā ar nolūku aizsargāt cilvēka veselību un vidi no potenciāla kaitējuma un sekmēt šādu ķīmisko vielu lietošanu vidi saudzējošā veidā. Konvencija stājās spēkā 2004. gada 24. februārī.

Eiropas Savienība ir konvencijas Puse.

2.2.Pušu konference

Pušu konference, kas iedibināta ar konvencijas 18. pantu, ir Roterdamas konvencijas pārvaldības struktūra. Lai pārraudzītu konvencijas īstenošanu, šī struktūra parasti tiekas reizi divos gados. Tā arī izvērtē ķīmiskās vielas, kuru pārskatīšanu ierosinājusi Ķīmisko vielu pārskatīšanas komiteja (CRC).

Saskaņā ar konvencijas 5. panta 1. punktu Pusēm ir pienākums iesniegt paziņojumus par galīgām reglamentējošām darbībām, kas veiktas, lai valsts līmenī aizliegtu vai ievērojami ierobežotu kādas ķīmiskas vielas lietošanu. Ja Sekretariāts par vienu un to pašu ķīmisko vielu ir saņēmis divus šādus paziņojumus no divām konvencijas Pusēm, kas ir no diviem dažādiem PIC reģioniem, minētos paziņojumus iesniedz CRC. CRC minētie paziņojumi ir jāpārskata, ņemot vērā konvencijas II pielikumā noteiktos kritērijus, un jāpieņem ieteikums par attiecīgās ķīmiskās vielas iekļaušanu sarakstā izskatīšanai Pušu konferencē.

Turklāt jebkura tāda konvencijas Puse, kas ir jaunattīstības valsts vai valsts, kuras ekonomika ir pārejas posmā, un kā teritorijā kāds īpaši bīstams pesticīdu preparāts paredzētajos lietošanas apstākļos ir izraisījis problēmas, saskaņā ar 6. panta 1. punktu var ierosināt šā īpaši bīstamā pesticīdu preparāta iekļaušanu konvencijas III pielikuma sarakstā. CRC minētie priekšlikumi ir jāpārskata attiecībā pret konvencijas IV pielikumā noteiktajiem kritērijiem un jāpieņem ieteikums par attiecīgo īpaši bīstamo pesticīdu preparātu iekļaušanu sarakstā, ko paredzēts izskatīt Pušu konferencē.

Konvencijas grozījumu pieņemšanas procedūru reglamentē konvencijas 21. pants un pielikumu pieņemšanas un grozīšanas procedūru — 22. pants. Saskaņā ar konvencijas 23. pantu katrai Pusei ir viena balss. Taču tādas reģionālas ekonomiskās integrācijas organizācijas kā ES savas tiesības balsot izmanto par tik balsīm, cik no tās dalībvalstīm ir konvencijas Puses.

2.3.Iecerētie Pušu konferences akti

Vienpadsmitajā kārtējā sanāksmē Pušu konference izvērtēs vajadzību pieņemt lēmumus konvencijas III pielikuma sarakstā iekļaut acetohloru, karbosulfānu, krizotilazbestu, fentionu (īpaši mazā apjomā (ULV) lietojamus preparātus, kuros aktīvās vielas saturs ir 640 g/l vai vairāk), iprodionu, šķidrus preparātus (emulģējamus koncentrātus un šķīstošus koncentrātus), kuros parakvāta dihlorīda saturs ir 276 g/l vai vairāk, kas atbilst parakvāta jonu koncentrācijai 200 g/l vai vairāk, un terbufosu.

Iekļaušana III pielikuma sarakstā nozīmē, ka uz ķīmiskajām vielām attieksies procedūra, saskaņā ar kuru starptautiskajā tirdzniecībā dodama iepriekš norunāta piekrišana. Tādējādi Pusēm būs jāiesniedz Sekretariātam atbildes par importu, lai Sekretariāts varētu šīs atbildes darīt pieejamas visām Pusēm. Eksportētājām Pusēm, eksportējot minētās ķīmiskās vielas, būs pienākums ievērot atbildes par importu.

Iecerētie akti Pusēm kļūs saistoši saskaņā ar konvencijas 22. panta 5. punkta c) apakšpunktu, kas nosaka: “Lēmumu par III pielikuma grozīšanu depozitārs tūlīt dara zināmu pusēm. Grozījums stājas spēkā attiecībā uz visām pusēm dienā, ko precizē lēmumā.”

Turklāt Pušu konference izskatīs Šveices, Austrālijas un Mali iesniegto priekšlikumu grozīt Roterdamas konvencijas 7., 10., 11. un 22. pantu un pievienot jaunu VIII pielikumu. Atkarībā no Pušu konferencē notikušajām diskusijām priekšlikums var būt jāgroza. Ierosinātie grozījumi izveidos mehānismu, lai regulētu to ķīmisko vielu eksportu, kuras CRC iesaka iekļaut III pielikumā, bet par kurām Pušu konference vēl nav panākusi vienprātību par to iekļaušanu III pielikumā.

Iekļaušana VIII pielikumā kopā ar attiecīgajiem konkrēto ķīmisko vielu eksporta noteikumiem attieksies uz visām konvencijas Pusēm, kas ratificē grozījumu, līdz šī ķīmiskā viela tiks iekļauta III pielikumā. Lēmumu par iekļaušanu VIII pielikumā pieņems vienprātīgi, paredzot iespēju ar trīs ceturtdaļu balsu vairākumu no sanāksmē klātesošajām un balsojošajām Pusēm lemt par to, vai visi centieni panākt vienprātību ir izsmelti.